Fourways-skool kry 20 vrugtebome | Netwerk24
Fourways-skool kry 20 vrugtebome
Die Witkoppen Primary School in Fourways het Boomplantdag vanjaar vroeër gevier toe 20 vrugtebome einde Augustus hier geplant is.
Die leerlinge van Witkoppen Primary School staan by personeellede van Servest, Tsogo Sun se hoofkantoor en Montecasino, asook Miss Earth-finaliste, wat 20 bome hier geplant het.
Die Nasionale Boomplantweek was van 1 tot 7 September.
Tsogo Sun, Montecasino, die Miss Earth-finaliste en Servest het besluit om in dié skool terug te ploeg omdat dit die enigste skool in Fourways is wat geen skoolgelde hef nie.
Servest het bome soos olyf-, perske-, pruim- en appelkoosbome geskenk, wat waterbesparend is en in die Hoëveld se klimaat kan oorleef.
Benewens dat dit ’n bron van kos is, help bome ook om die impak van klimaatsverandering te bestry.
“ ’n Boom kan jaarliks tot 22 kg se koolstofdioksied absorbeer en in 40 jaar een ton,” sê Candy Tothill, Tsogo Sun se bestuurder van korporatiewe aangeleenthede.
“Een groot boom kan vir ’n dag lank suurstof aan vier mense verskaf.”
Elke graad se leerlinge sal vir twee bome verantwoordelik wees.
Servest het ook die skool se boorgat herstel, die skoolterrein skoongemaak, die gras gesny en die grond voorberei om die bome daarin te plant.
Hot 91.9 FM het boonop skryfbehoeftes en boeke aan die leerlinge geskenk.
Meer oor: Fourways
Skaars reën kan Wes-Kaapse ekonomie knak